
Moto:…Te slăvesc pe Tine, Părinte, Doamne al cerului şi al pământului, căci ai 
ascuns acestea de cei înţelepţi şi pricepuţi şi le-ai descoperit pruncilor.   
Matei 11.25; Luca 10.21. 
 
EVOLUŢIA CREAŢIEI DIVINE 
Opiniile oamenilor actuali cu privire la formarea lumii, universului, a mineralelor, plantelor, animalelor şi 
a omului, precum şi a legilor care le guvernează, sunt în momentul de faţă împărţite în două mari grupări: 
creaţionism şi evoluţionism, fiecare având partizanii săi.  
Deşi elemente de divergenţă existau încă din antichitate, punctul de ruptură majoră l-a constituit apariţia 
cărţii lui Charles Darwin „ORIGINEA ŞI EVOLUŢIA SPECIILOR” prin care se susţine că omul este 
rezultatul evoluţiei unor maimuţe antropoide care la rândul lor provin din evoluţia mamiferelor, care la rândul 
lor provin din evoluţia păsărilor, etc. etc.  
Curentul creaţionist promovat în special de bisericile creştine susţine că tot ce există este creaţie divină şi 
că nu există nici o evoluţie a speciilor. 
Ambele tabere sunt radicale şi nu acceptă nimic din ideile taberei adverse. Fiecare caută argumente care să 
combată teoriile celeilalte tabere, în loc să caute Adevărul indiferent de unde vine el. 
Clarificarea acestei probleme este foarte importantă pentru că funcţie de modul în care o privim depind 
multe din realizările noastre actuale şi de viitor.  
De la apariţia cărţii lui Darwin, lumea s-a împărţit în două tabere care se luptă şi acum între ele la nivel 
ideologic şi uneori chiar fizic, şi nimeni nu mai vede întregul. Poate a venit vremea să vedem pădurea şi nu 
copacii separaţi de pădure. 
Acest întreg este Dumnezeu şi toată Creaţia sa, din care omul este în mod evident o mică părticică, şi cu 
toate acestea singura fiinţă din creaţie care are şansa de a ajunge Fiu al lui Dumnezeu. 
De aceea vom încerca să evidenţiem ce este adevărat şi ce nu, din ideile susţinute de ambele tabere, 
pornind de la ce se cunoaşte în prezent. 
Darwin a intuit că există o evoluţie şi chiar a observat-o în natură, dar a pus această evoluţie pe seama 
întâmplării, adică a scos-o din contextul creaţiei divine. 
Partizanii creaţionismului, care adesea nu au relaţii prea bune cu ştiinţa, neagă de fapt posibilităţile de 
cunoaştere cu care omul a fost dotat tot de Dumnezeu. Aceste posibilităţi s-au dezvoltat pe de o parte prin 
cunoaşterea directă transmisă de prooroci şi în final de Iisus Christos, dar pe de altă parte pe baza dezvoltării 
ştiinţifice care are la origine observarea naturii şi experimentele repetabile, controlate. 
Apariţia teoriei lui Darwin a apărut ca o necesitate deoarece partizanii creaţionismului au început să se 
depărteze de adevăr şi prin aceasta omenirea nu avea decât de pierdut. 
Aşa a dorit Dumnezeu, ca prin contrarii în lumea dialectică, să aflăm treptat adevărul, şi poate a venit 
momentul să aflăm şi de ce. Oricum, dacă aşa s-a întâmplat, este pentru că aşa a dorit Dumnezeu, deoarece 
nimic nu se face fără voia Sa. Întâmplarea de care vorbeşte ştiinţa este de fapt Voinţa Divină, aşa cum ne vom 
convinge din cele ce urmează. 
 
În analiza de faţă, pentru a afla adevărul din fiecare tabără, vom aborda două căi:  
 1. pornind de la structura materiei, adică pornind de la ce există 
 2. pornind de la actul creator în general, indiferent dacă acesta este declanşat un om sau de Divinitate.   
 
1.Structura materiei.  
Structura materiei are două laturi:  
 1.1.componentele (cărămizile) materiei 
 1.2.organizarea spaţio-temporală a acestor componente 
1.1.Componentele materiei. 
Materia cunoscută de Fizică, Chimie, Astrofizică şi Biologie, etc., este formată din mai multe componente 
începând cu cele mai simple (particule subnucleare, particule nucleare, atomi, molecule celule, ţesuturi, etc.), 
până la cele mai complexe (omul sau Divinitatea). 
Toate aceste structuri, au valori unitare sau unităţi multiplicate. Nu există valori intermediare. Nu putem 
vorbi de ½ din electron, de 1/3 de atom, de 1/5 dintr-o celulă, de ½ de om (chiar şi un om fără mâini sau 
picioare este tot un om),  etc., pentru că nu există decât electron întreg, atom, celulă sau om întreg, etc. În 
acelaşi timp o maşină care nu are roţi, nu mai este maşină, ci un hârb, sau o grămadă de fier vechi, oricum 
altceva decât o maşină, pentru că nu mai realizează funcţia principală a unei maşini. 
Faptul că toate aceste structuri au la bază aceleaşi elemente constitutive divizibile sau indivizibile 
(cărămizi) este o altă poveste, dar totdeauna un atom e format dintr-un nucleu şi electroni, o moleculă este 
formată dintr-un număr întreg de atomi, o celulă este formată dintr-un număr întreg de molecule şi atomi, 
organizaţi sau structuraţi după nişte legi anume, dar toate în cantităţi bine definite prin valori întregi. La fel, 
orice om e format din acelaşi tip de organe, care la rândul lor sunt formate din ţesuturi, care la rândul lor sunt 
formate din celule, etc.  Toate aceste componente au valori întregi. 
În prezent, cele mai mici particule (cărămizi) cunoscute de ştiinţă sunt fotonii, quarcii, bosonii, leptonii 
etc., dar fizicienii încă nu s-au decis, ori încă nu au descoperit, care este cărămida unică din care sunt formate 
toate celelalte. Toate aceste componente (cărămizi) au valori întregi. Nu se poate vorbi despre fragmente din 
ele. 
La nivel atomic, ştiinţa, respectiv Fizica, este ceva mai clară. Se cunosc în prezent cca 118 elemente pe 
care Mendeleev, şi cei care i-au urmat, le-au plasat în tabelul care-i poartă numele. Acest tabel ne permite să 
observăm că toate valorile parametrilor lor sunt discrete, adică bine determintate fără a fi o permanentă 
continuitate. 
Aceste elemente sunt ceea ce numim acum atomi, structuri de sine stătătoare şi bine definite, dar care sunt 
formate toate din componente şi mai mici care sunt încă în studiu şi experimentare. 
Toate aceste elemente există în natură şi în nici un caz nu au fost create de omul terestru. Tot ce găsim în 
noi sau în jurul nostru este format numai din aceste structuri (cărămizi). Orice structură formată din cărămizi 
indivizibile nu poate crea decât componente cu valori întregi. 
Situaţia este la fel ca orice construcţie din cărămizi, cu deosebirea că aici nu putem sparge cărămizile, ci 
trebuie să le folosim pe toate întregi, astfel că lungimea zidului va fi exact un multiplu de lungimea cărămizii, 
lăţimea zidului un multiplu exact de lăţimea cărămizii, iar înălţimea zidului un multiplu exact de înălţime a 
cărămizii.  
Notele muzicale au frecvenţa în trepte deşi frecvenţa unui sunet poate varia în mod continuu. Gamele 
muzicale au o structură perfect determinată. Trecerea de la o notă la alta se face în salturi. 
 
1.2.Structura materiei ca organizare spaţio-temporală.  
Indiferent de componentele care formează o anumită structură materială acea structură poate exista doar 
dacă respectă anumite legi, sau reguli. Fiecare lege sau regulă generează un fel diferit de structură. 
De exemplu atomul de carbon există ca atare doar sub 3 forme:  
 -pulbere, sau negru de fum, materie din carbon neorganizată (Chiar dacă există atomi alăturaţi între ei, 
aceste legături se pot desface oricând şi crea orice alte asocieri de acelaşi tip, adică tot negru de fum, legăturile 
fiind după legile negrului de fum); 
 -grafit, materie din carbon structurată pe straturi care clivează (se deface în foiţe, deoarece legăturile 
dintre atomii de carbon dintr-un strat sunt de altă natură decât legăturile dintre atomii de carbon din straturi 
diferite; foiţele desprinse una de alta nu se mai pot reuni decât în condiţiile în care au fost formate, adică după 
legile grafitului); 
 -diamant, cristalul de carbon, este cea mai dură structură materială cunoscută, tocmai datorită 
legăturilor perfecte dintre atomii de carbon. Aceste legi sunt în mod evident altele decât la negrul de fum şi la 
grafit, deşi în toate aceste structuri, componentele sunt numai atomii de carbon. 
Carbonul este principalul element din toate tipurile de cărbune şi este elementul principal din chimia 
organică, chimia viului. 
Un alt exemplu îl constituie formarea atomilor unul din altul. Astfel atomul de Heliu e format prin 
fuzionarea a 2 atomi de Hidrogen. Doi atomi de He formează prin fuziune un atom de Beriliu, un atom de 
Beriliu care fuzionează cu un atom de He generează un atom de Carbon. Un atom de carbon care fuzionează 
cu un atom de Heliu generează un atom de Oxigen, etc. Toate aceste transformări au valori discrete. 
Al treilea exemplu îl constituie legătura dintre Hidrogen şi Oxigen din combinaţiile 
chimice. Toţi ştim că 2 atomi de H şi unul de O formează o moleculă de apă care are o 
structură spaţială bine definită, în sensul că poziţia atomilor de H faţă de atomul de O este 
unică. Aceiaşi atomi de H şi O formează şi radicalul OH specific tuturor bazelor din 
chimie, dar în acest radical, structura spaţială a O şi H este complet diferită de cea din apă, 
dar în acelaşi timp este unică.  OHeC
CHeBe
BeHeHe
HeHH
16412
1248
844
422
→+
→+
→+
→+
Exemple de acest fel sunt nenumărate şi fiecare demonstrează faptul că importante sunt atât componentele 
dintr-o structură, cât şi modul lor de organizare în structura respectivă. Dacă numărul atomilor cunoscuţi în 
prezent este de 118, combinaţiile structurale care rezultă din aceşti atomi sunt de ordinul miliardelor, oricum, 

măcar teoretic, se poate calcula numărul combinaţiilor posibile. Tot ce există în jurul nostru şi în trupul 
nostru, este format din aceste 118 elemente (la care se vor adăuga probabil şi altele încă necunoscute).  
Pe de altă parte fiecare structură spaţială are o anumită durată de viaţă, ca atare, adică în forma structurii 
respective. În exemplu de mai sus diamantul este cel mai durabil, iar negrul de fum este cel mai instabil ca 
structură spaţială. Odată format, cristalul de diamant se distruge foarte greu, în timp ce negrul de fum poate 
lua orice formă.  
Durata de viaţă depinde atât de organizarea internă a structurii respective, dar şi de unii factori exteriori 
care depind de structurile superioare din care fac parte structurile analizate.  
În altă ordine de idei, fizicienii şi chimiştii ştiu foarte bine că electronii dintr-un atom nu pot ocupa orice 
spaţiu din jurul atomului, că se plasează doar pe anumite nivele energetice, nivele ce au valori discrete, nu 
continui. Electronul nu trece în mod continuu de la un strat la altul, ci prin salturi. 
Trecerea de la un nivel energetic la altul presupune schimbarea unei stări energetice a electronului 
respectiv. 
La fel astronomii cunosc faptul că planetele dintr-un sistem stelar ocupă doar anumite traiectorii şi nu se 
pot deplasa oriunde în spaţiul din jurul stelei respective. Imaginaţi-vă câtă perfecţiune poate fi într-un sistem 
stelar în care 10-20 de planete se mişcă independent, fiecare după legile sale, şi totuşi aceste mişcări nu 
perturbă sistemul planetar respectiv, care funcţionează astfel de multe miliarde de ani, iar planetele respective 
interacţionează atât între ele cât şi cu steaua care le guvernează. 
Pentru a ieşi din sfera de atracţie a Pământului este necesar să atingem prima viteză cosmică. Pentru a ieşi 
din sfera de atracţie a sistemului solar, e necesar să depăşim a doua viteză cosmică. Între aceste viteze ne 
putem deplasa în sistemul solar, dar nu-l putem părăsi.  
Este nevoie să se depăşească un anumit prag pentru a trece de la o calitate la alta. Acumulările cantitative 
ajută saltul calitativ, fără ele nu se poate face saltul, dar acestea trebuie să fie suficiente pentru saltul respectiv.  
La fel ca treptele unor scări, acestea nu se pot depăşi decât trecând de la o treaptă inferioară la cea imediat 
superioară. La fel ca la şcoală, începem cu clasa I-a şi continuăm cu a II-a, apoi a III-a etc. Fiecare merge cât 
îl ţin puterile, câtă energie are. Niciodată nu se poate sări o clasă, dar diferenţa între o clasă şi cealaltă este 
evidentă, este o treaptă şi nu ceva continuu. Este o evoluţie care se manifestă în trepte, chiar dacă acumulările 
cantitative se fac în mod continuu. 
 
Există şi un alt gen de structurare: materie, energie, informaţie, inteligenţă, voinţă. Materia reprezintă 
treapta cea mai de jos, iar inteligenţa şi voinţa treptele superioare. 
Materia se transformă în energie şi invers după legea lui Einstein: E = mc2. Cea care decinde ce anume, în 
ce se transformă şi în ce moment, este informaţia care se găseşte în structura respectivă dar şi în afara ei, iar 
această informaţie acţionează ca urmare a unei voinţe inteligente, pentru că ar putea doar să existe dar să nu 
acţioneze.  
 
Pentru a înţelege mai bine acest aspect vom reda un exemplu pe care l-am mai folosit.  
Să ne imaginăm că într-o cutie de televizor introducem toate componentele acestuia, aruncate la 
întâmplare. Aceasta ar fi natura, în opinia evoluţioniştilor, numai că atunci aceste componente s-ar reduce la 
atomi şi molecule. 
Ei spun că prin jocul întâmplării a apărut viaţa. Le dăm voie acestor evoluţionişti să mişte cutia 
televizorului în orice fel vor dori şi cât timp vor dori, să o supună la orice temperaturi şi presiuni ar dori, etc. 
După opinia lor, la un moment dat, componentele acelui televizor se vor aranja singure în aşa fel încât  
televizorul respectiv ar începe să funcţioneze. Desigur, aşa ceva nu se va întâmpla niciodată.  
Ei uită esenţialul. Este necesară o inteligenţă care să aranjeze şi să cupleze elementele componente astfel 
încât să rezulte un televizor. Această inteligenţă este cea a creatorului televizorului care a pornit de la 
elemente componente existente dar pe care le-a unit numai într-un anumit fel pentru a rezulta un televizor. 
Acesta este o informaţie structurată, un soft de organizare a unor componente. 
În mod similar este şi cu apariţia vieţii. Este necesară o inteligenţă care să combine elemente preexistente 
pentru a crea un element chimic şi apoi un mineral. De asemenea este necesară o inteligenţă superioară pentru 
a crea din minerale o plantă şi dintr-o plantă un animal. Este nevoie de cea mai mare inteligenţă pentru a crea 
dintr-un animal, un om. 
Dar, mai mult decât inteligenţă, este necesară o înţelepciune pentru ca creaţia să nu dăuneze ei înşişi sau 
creatorului sau. Înţelepciune suficientă pentru a crea toate acestea pe rând nu are decât Dumnezeu, Cel care a 
creat totul. 

O structură, sau un sistem oarecare, se menţine atâta timp cât există şi acţionează forţele care l-au creat. 
Dacă una dintre ele încetează să mai acţioneze, sistemul respectiv intră în descompunere, degenerează. 
Oriunde există o ordine înseamnă că există o inteligenţă care menţine acea ordine. Dacă inteligenţa 
respectivă nu mai acţionează, apare dezordinea, descompunerea, boala, şi moartea. Atât la nivel social cât şi 
material, mental, volitiv, etc. E suficient să privim la ce se întâmplă în jurul nostru pentru a ne lămuri asupra 
acestui adevăr. 
 
2.Actul creator.  
Orice om gospodar, dar mai ales cel care lucrează în domeniul proiectării şi execuţiei bunurilor materiale, 
ştie că înainte de a se apuca să facă ceva, este de preferat să-şi facă mai întâi un plan. Cu cât ceea ce ne 
propunem să realizăm este mai complex, cu atât planul devine mai necesar şi mai complicat. 
Acest plan este o informaţie structurată şi se face la nivel mental, chiar dacă ulterior planul respectiv se 
transpune pe suport material cum ar fi un desen, hardul unui calculator, etc. Acest plan, ca atare, nu poate fi 
perceput de altcineva decât dacă se manifestă cumva în exteriorul creatorului său. Dar el poate rămâne şi în 
memoria creatorului său, până la transpunerea lui în materie, adică nu este obligatoriu să existe o proiect scris 
sau desenat, transpus pe hârtie. 
 
Actul creator este cel care stabileşte tipul componentelor care intră într-o anumită structură, numărul 
fiecărei componente din structură, legăturile dintre componente şi forma spaţială şi temporală a structurii 
respective. Actul creator este cel care elaborează planul, dar şi modul de desfăşurare, de derulare, al planului 
respectiv. 
După ce toate acestea au fost stabilite, este necesară o voinţă inteligentă care să decidă începerea lucrărilor 
propriuzise, adică transpunerea planurilor respective în lumea materială, lumea fizică în care trăieşte corpul 
nostru fizic. 
 
Ca o concluzie de până acum, rezultă faptul că toate componentele din care sunt făcute orice structuri din 
interiorul şi exteriorul nostru, au valori întregi. Din punct de vedere structural aceste componente pot fi 
organizate numai în anumite moduri prestabilite. Dintre multele variante posibile creatorul alege varianta 
optimă scopului propus. 
 
Revenind la creaţionism, Dumnezeul Creator din Biblie este însă Elohim, El-Zeii, care are numai formă de 
plural, deci Dumnezeu Elohim este totdeauna mai mulţi, deşi nu ştim niciodată câţi.  
 
Să explicăm acum scenariul creaţiei şi să observăm cum a avut loc evoluţia creaţiei.  
Facerea/Geneza Biblică, în primele capitole, ne explică cum a fost creată lumea prin prisma 
creaţionismului. Dacă vom studia cu atenţie aceste informaţii constatăm că în capitulul 1 este descrisă 
realizarea planului creaţiei şi nu creaţia propriuzisă. Abia în capitolul 2 se descrie apariţia creaţiei pe baza 
planurilor descrise în primul capitol. Evidenţierea este şi mai clară dacă luăm în considerare traducerea lui 
Fabre d’Olivet, a aceluiaşi text1. La el capitolele au şi nişte denumiri care indică exact acest lucru. Denumirile 
primelor 10 capitole sunt următoarele:  
1.Principiaţia 
2 Deosebirea 
3. Extragerea 
4. Înmulţirea divizională 
5. Înţelegerea facultativă 
6. Măsura proporţională 
7. Conservarea lucrurilor.  
8. Îngrămădirea speciilor 
9. Întărirea noului avânt.  
10. Puterea agregativă şi formatoare 
În mod evident capitolul 1 se ocupă de principiile creaţiei, adică regulile de bază care au stat la elaborarea 
proiectului creaţiei. Capitolul 2 intitulat Deosebirea, evidenţiază diferenţele dintre proiect şi  creaţia 
propriuzisă. Capitolul 3 descrie alungarea din Rai a lui Adam şi a Evei. Etc. 
 
 
1 A se vedea cartea 3. GENEZA - Prezentare paralelă a traducerilor lui Fabre d’Olivet şi a lui D. Cornilescu, de pe site: 
www.sentris.ro/mc 

Tabelul de mai jos demonstrează fără putinţă de tăgadă, faptul că Dumnezeu a creat lumea în cele 7 zile, 
treptat, de la simplu la complex, fapt confirmat şi de ştiinţă care sesizează apariţia treptată a regnurilor 
mineral, vegetal, animal şi abia apoi a omului.  
Geneza/Facerea conform Bibliei Ştiinţa/Geologia 
Ziua I-a. A creat lumina şi a separat-o de întuneric Lumina, materia primă pentru regnul mineral 
Fizica subatomică şi subnucleară 
Ziua II-a. A despărţit apele şi a creat cerul  Regnul mineral, materia primă pentru ce va 
urma 
Ziua III-a. A creat pământul (uscatul) şi plantele  Regnul mineral + regnul vegetal 
Ziua IV-a. A creat Soarele, Luna şi stelele  Regnul mineral 
Ziua V-a. A creat animalele acvatice şi păsările  Regnul animal 
Ziua VI-a. A creat animalele terestre şi omul  Regnul animal + Omul profitor 
Ziua VII-a. Dumnezeu s-a odihnit după munca sa. Omul producator şi creator 
De ce Dumnezeu a procedat astfel? Pentru că a avut nevoie mai întâi de elementele primordiale din care să 
creeze apoi treptat tot ce cunoaştem astăzi, dar şi mult, din ceea ce nu cunoaştem.  
Pe baza acestor elemente Dumnezeu a creat apoi moleculele. Din molecule şi atomi a putut crea întregul 
regn mineral pornind de la praful cosmic, la roci, şi apoi la cristale. Procesul este în continuă desfăşurare şi în 
prezent.  
Din elementele regnului mineral a putut crea celula, şi abia apoi organisme pluricelulare vegetale şi 
animale. Toate acestea înseamnă de fapt evoluţie. 
Plantele şi-au început apariţia prin cele mai simple exemplare, bacteriile şi algele cianofice. Au urmat apoi 
algele marine, apoi psilofitele, apoi criptogamele, apoi gimnospermele  şi abia apoi angiospermele a căror 
evoluţie continuă şi azi. Toate acestea sunt studiate de Botanică şi evoluţia lor, unele după altele, este 
evidentă. Ceea ce Botanica nu spune, este faptul că pentru fiecare din aceste tipuri de plante Dumnezeu a 
întocmit mai întâi un proiect pe care apoi l-a pus în practică. Fiecare proiect în parte foloseşte elemente din 
proiectul anterior, dar aduce şi alte noutăţi care fac ca noile plante să fie superioare celor create anterior. Este 
evident o evoluţie, şi evoluţia aceasta se datorează exclusiv lui Dumnezeu. 
Animalele la rândul lor au trecut prin următoarele faze: protozoare, spongieri, celenterate, moluşte, 
artropode, tentaculate, echinoderme, ostracoderme, acantodieni, placodermi, peşti cartilaginoşi, peşti osoşi, 
amfibieni, reptile, păsări, mamifere. Cam aceasta este ordinea cronologică a apariţiei lor, după cum ne spun 
împreună Zoologia şi Geologia, şi fiecare s-a dezvoltat de la apariţia lor, multe dintre ele existând şi astăzi. Vă 
imaginaţi câtă muncă a depus Dumnezeu pentru a crea toate acestea în decursul a cca 600 milioane de ani 
tereştri, de când se presupune că a apărut viaţa pe pământ.  
În mod evident vorbim aici doar despre creaţia terestră a lui Dumnezeu, pentru că altele nu cunoaştem 
deocamdată, deşi suntem tot mai convinşi că există.  
Poate cineva să mai creadă că toate acestea sunt rodul unor întâmplări ştiinţifice, când ştiinţa cu toate 
mijloacele financiare şi inteligente de care dispune încă nu a reuşit prin experimente controlate şi inteligente 
să creeze nici măcar o celulă? Nici măcar un atom? Dimpotrivă, tot mai mulţi savanţi, pe măsură ce pătrund în 
tainele naturii ajung la concluzia că doar o superinteligenţă ar putea crea aşa ceva. 
Evident că fiinţele (inclusiv plantele) care nu mai erau necesare pentru evoluţia celor ulterioare, au 
dispărut tot prin Voinţa Divină, după ce şi-au îndeplinit rolul. Dintre acestea, cele mai renumite sunt 
dinozaurii. 
Saltul de la mamifere la om este foarte mare. Este firesc, sunt cele mai evoluate fiinţe cunoscute de ştiinţă. 
 
Omul însuşi evoluează de asemenea pe plaja largă de la animalul intelectual, la omul universal de tip 
Adam şi apoi la statutul de Fiu al lui Dumnezeu.  
Dar dacă există evoluţie, atunci există şi opusul său, involuţia. Tot ce nu se încadrează, prin liber arbitru, 
pe ramura evolutivă  respectând legile creaţiei din care fac parte, va dispare obligatoriu, pe latura involutivă. 
Aceasta este roata Samsarei din culturile asiatice. 
 
Tot ce a creat Dumnezeu până în momentul în care a creat omul, a fost folosit la crearea omului. Altfel n-
ar fi avut nevoie de ele. După ce l-a creat pe om l-a pus să stăpânească tot ce crease Dumnezeu anterior, deci 
tot ce crease anterior a fost creat pentru a putea crea omul şi pentru a fi dat în stăpânire omului.  
Facerea 1.26. Şi a zis Dumnezeu: "Să facem om după chipul şi după asemănarea Noastră, ca să 
stăpânească peştii mării, păsările cerului, animalele domestice, toate vietăţile ce se târăsc pe pământ şi tot 
pământul!"   

Facerea 1.28. Şi Dumnezeu i-a binecuvântat, zicând: "Creşteţi şi vă înmulţiţi şi umpleţi pământul şi-l 
supuneţi; şi stăpâniţi peste peştii mării, peste păsările cerului, peste toate animalele, peste toate vietăţile ce se 
mişcă pe pământ şi peste tot pământul!" 
Facerea 9.1. Şi a binecuvântat Dumnezeu pe Noe şi pe fiii lui şi le-a zis: "Naşteţi şi vă înmulţiţi şi umpleţi 
pământul şi-l stăpâniţi!   
 
Omul reprezintă cel mai măreţ lucru creat de Dumnezeu, cel puţin la scară pământeană.  
Dacă nu ar fi aşa, ordinea în care Dumnezeu a creat lumea, ar fi fost alta, nu cea descrisă în 
Facere/Geneză.  
 
Concepţia, naşterea şi moartea sunt transformări radicale, calitative, iar între ele are loc o creştere 
continuă, cantitativă. 
Botezul şi cununia reprezintă la originea lor salturi calitative, adică evoluţie. Semnificaţia lor reală însă s-a 
diluat, aproape că s-a pierdut. 
 
În viaţa de toate zilele şi în natură, acumulările cantitative se împletesc armonios cu schimbările calitative, 
iar evoluţia se produce în trepte, fiind un salt calitativ. Negând existenţa evoluţiei negăm posibilitatea noastră 
de perfecţionare, de apropiere de Dumnezeu. 
 
Evoluţia este pe verticală în timp ce acumulările cantitative sunt pe orizontală. Evoluţia fără acumulări 
cantitative şi fără intervenţia divină, nu este posibilă.  
Creaţia fiind prin excelenţă un proces evolutiv, se produce în trepte. De aceea vom găsi mereu verigi lipsă 
în lanţul evolutiv. 
 
Cultura este pe orizontala cunoaşterii, iar spiritualitatea pe verticala ei. 
 
Rămâne să lămurim CE ESTE ZIUA din FACEREA/GENEZA? 
Remarcăm prezenţa cifrei 7 şi a alternanţei întuneric-lumină, despre care Biblia aminteşte după fiecare zi 
de creaţie.  
Remarcăm de asemenea faptul că în mod evident o zi de creaţie divină nu este identică cu ziua pe care o 
cunoaştem noi acum, delimitată de o perioadă întunecoasă şi una luminoasă, în care un om terestru percepe 
lumina Soarelui, şi care în prezent este apreciată la 24 ore. 
Ce este ziua şi noaptea? Este definită ca perioada în care Pământul face o rotaţie completă în jurul axei 
sale. 
Ce este ziua pentru alte planete? 
Pe Pământ, succesiunea zi-noapte este reglată de mişcarea Pământului în jurul axei proprii, şi se datorează 
luminii care vine de la Soare. Pe faţa Pământului aflată către Soare este ziuă, iar pe faţa opusă este noapte. 
Deci pe Pământ există în acelaşi timp şi zi şi noapte funcţie de meridianul şi momentul pe care-l luăm în 
considerare. Această mişcare se produce în 24 ore terestre, pentru că oamenii au decis să împartă ziua în 24 
părţi.  
Situaţia este similară pentru toate planetele sistemului solar. 
Astfel, pe Marte ziua are 24,5 ore terestre, dar pentru marţieni are 24 ore marţiene. 
Pe Venus ziua are 243 de zile terestre, adică 24 x 243 = 8262 ore tereste, dar pentru venusieni are 24 ore 
venusiene. Exemplele pot continua, şi constatăm că durata unei zile este relativă, depinzând de planeta luată în 
considerare. 
Ce este ziua pentru sistemul solar şi galaxii? 
Dar ce reprezintă ziua pentru Sistemul Solar?  
Prin similitudine am putea considera că ea ar trebui să reprezinte perioada în care Sistemul Solar face o 
rotaţie completă în jurul axei sale şi în această perioadă ar primi sau nu, alternativ, lumină de la steaua în jurul 
căreia se mişcă, respectiv de la steaua Alcyon, prima din grupul Pleiadelor aflate în constelaţia Taurului.  
Soarele nostru este a 7-a stea care gravitează în jurul acestei stele principale, Alcyon.  
Deocamdată nimeni nu şi-a pus problema duratei acestei zile, şi nici nu putem garanta că lumina primită 
de la această stea ar fi la fel de sesizabilă ca lumina şi întunericul datorat mişcării Pământului în jurul axei sale 
în prezenţa Soarelui. 
Ce ar însemna o zi galactică?  
Tot prin similitudine am spune că reprezintă perioada în care galaxia luată în considerare face o rotaţie 
completă în jurul axei sale.  
Ce este ziua de creaţie din biblie? 
Ce ar putea să reprezinte o zi a creaţiei, cu semnificaţia din Facere/Geneză?   

Un singur lucru, pe care hinduşii îl numesc respiraţia lui Brahma, adică perioada de la începutul până la 
sfârşitul unei manifestări a creaţiei, perioadă pe care ei o numesc Mahavantara, perioadă pe care ei, dar şi alţii, 
o echivalează cu cca. 3x1014  ani tereştri (311.040.000.000.000, respectiv cca. trei sute de milioane de 
milioane de ani). Perioada de repaus durează tot atât şi se numeşte Pralaya.  
Ei numesc Mahavantara, perioada de manifestare a creaţiei, ca zi a creaţiei, iar Pralaya ca noapte a 
creaţiei, timp în care creaţia nu se manifestă.  
Constatăm o similitudine foarte mare şi mult mai logică şi mai realistă dacă punem în paralel cele 7 zile 
ale creaţiei despre care vorbeşte Geneza/Facerea cu informaţiile de mai sus. 
Acum ne putem explica de ce Dumnezeu a făcut, chiar în prima zi de creaţie, lumina şi întunericul şi abia 
mult mai târziu Soarele, Luna şi planetele. 
Ce reprezintă ziua creaţiei în comparaţie cu erele geologice sau astrofizica? 
Admiţând că acum suntem în a 7-a zi cosmică, adică atunci când Dumnezeu se odihneşte şi omul „îşi face 
de cap” adică se implică în creaţia divină, vom avea o imagine globală a celor 7 zile ale creaţiei în care durata 
lor totală echivalează cu 7 Mahavantare (zile cosmice, zile ale creaţiei) + 6 Pralaya (noapte cosmică, creaţia se 
retrage în absolut) 
În total vom putea vorbi de o durată a creaţiei de circa (7+6) x 3,11 x 1014 = 13 x 3,11 x 1014 ani tereştri 
actuali. Este o cifră impresinantă chiar şi pentru Geologie, care se opreşte undeva la 4,5 miliarde de ani 
(4,5x109), vârsta pământului. 
Astrofizica apreciază  vârsta cosmosului cunoscut ca fiind de cca 10-15 miliarde ani (15x109), adică de 
sute de mii de ori mai mică decât durata celor 7 zile cosmice cumulate. 
Cum se explică acesta? 
Astrofizica porneşte de la starea de câmp, radiaţie şi  de gaz a universului, deci din perioada dinainte ca 
materia să se manifeste deja în lumea fizică ca atomi şi apoi molecule. Geologia se ocupă de vremuri mult mai 
apropiate de noi, adică de când planeta Pământ a început să aibă o crustă solidă permanentă. 
Geologia nu poate percepe cele 6 mahavantare şi cele 6 pralaya trecute, pentru că ea se bazează doar pe 
fosilele şi rocile din ultima manifestare a creaţiei, adică din a şaptea mahavantară (a şaptea zi a creaţiei după 
Geneză), iar aici nu acoperă decât o mică parte, respectiv perioada scursă din momentul în care creaţia s-a 
manifestat deja în lumea fizică şi până în prezent. Rămân necunoscute perioadele lungi în care creaţia s-a 
particularizat şi cristalizat de la Kether până în lumea fizică, Malkut. 
În perioada studiată de Geologie şi dovedită de fosilele găsite în diferitele straturi geologice, s-a constatat 
o evoluţie a vieţuitoarelor atât în rândul plantelor cât şi al animalelor. Au apărut pe rând regnul mineral 
(scoarţa terestră), regnul vegetal (plantele), regnul animal, şi în final omul, adică în mod foarte similar cum 
este descrisă creaţia în cele 7 zile.  
 
CONCLUZII 
1. Materia este formată din componente cu valori discrete (numere întregi). Componentele respective 
formează structuri prestabilite, de la cele mai simple (fotoni şi particule subatomice) la cele mai complexe 
(om).  
2. Organizarea spaţio-temporală a materiei nu se poate face la întâmplare, ci numai pe baza unor reguli, 
legi, care pot fi cunoscute de oamenii care doresc să le cunoască, dar pe care cu siguranţă nu le-au creat 
oamenii. 
3. Organizarea spaţio-temporală a materiei se face pe baza unor informaţii create ad hoc de o inteligenţă, 
sau preexistente, dar respectând legile de organizare a materiei respective. 
4. Informaţiile pentru crearea componentelor de la cele mai simple la cele mai complexe provin de la o 
sursă inteligentă, capabilă să creeze. 
5. Degenerarea materiei, adică descompunerea ei în părţile componente de produce după informaţiile 
provenite de la o sursă inteligentă, capabilă să creeze, să recreeze sau să descompună ce a creat. 
6. Toate componentele creaţiei sunt formate din structurarea aceloraşi componente mai simple, deci de 
rang inferior, iar numărul componentelor dintr-o anumită structură este totdeauna un număr întreg. Cele mai 
simple componente sunt create din fotoni.  
7. Informaţia nu este de natură materială, dar se poate păstra pe suport material, inclusiv prin structura 
diferitelor componente de rang superior. 
8. Orice act creator se face în salturi, pentru că cel care crează gândeşte pornind pe de o parte de la 
componente care au valori discrete, şi folosind legi care de asemenea au valori discrete. De aceea nu se va 
găsi niciodată veriga intermediară dintre om şi maimuţă, sau dintre maimuţă şi alte mamifiere, sau dintre 

mamifere şi păsări, etc. pentru simplul fapt că nu a existat anterior un proiect în acest sens. Din acelaşi motiv 
nu există veriga intermediară între căruţă şi autoturism, sunt concepţii complet diferite. 
9. Nu se poate realiza orice proiect ne trece prin minte la un moment dat, ci sunt realizabile doar  
proiectele care pornesc de la componente deja create şi de la legi deja validate. Inginerii ştiu foarte bine acest 
lucru, ei constată de fiecare dată că între ceea ce a proiectat omul şi ceea ce apare transpus în materie există 
mereu deosebiri care se datorează imperfecţiunii creative a omului. 
10. Materia se structurează, se restructurează sau se descompune după informaţia primită de la creator.  
11. Materia, odată creată se poate transforma dintr-o formă în alta fără a se pierde nimic, atâta timp cât 
creatorul structurii respective doreşte acest lucru.  
12. Materia se poate descompune în componentele sale, sau chiar se poate dematerializa, fără ca structura 
informaţională existentă pe un alt nivel să sufere modificări.  
13. Informaţia de structurare a materiei odată elaborată şi verificată poate fi folosită oricând doreşte 
creatorul ei. El poate stabili momentul materializării sau dematerializării structurilor pe care le-a creat. 
Cu alte cuvinte, softul stă la creator şi în momentul când acesta doreşte îl poate transpune oricând în 
materie. Iată ce se spune în:  
Matei 3.9: Şi să nu credeţi că puteţi zice în voi înşivă: Părinte avem pe Avraam, căci vă spun că 
Dumnezeu poate şi din pietrele acestea să ridice fii lui Avraam.  
 
Ca o concluzie finală, putem afirma fără a greşi, că tot ce există a fost creat de o inteligenţă superioară 
omului, iar creaţia în sine conţine elemente obligatorii de evoluţie şi involuţie. Atât evoluţia cât şi involuţia au 
aspecte cantitative care se produc în mod relativ continuu prin adunarea sau scăderea de componente întregi, 
dar şi aspecte calitative care se produc obligatoriu în salturi (trecerea de la atomi la molecule, de la molecule 
la celule, … de la animal la om, etc.).  
Evoluţia există, dar este strâns legată de Creator. El a creat totul pe etape, în mod evolutiv. Fără o 
inteligenţă creatoare, apare involuţia, care a fost inclusă în softul evoluţiei respective. Omul evoluează doar în 
măsura în care se ţine de mâna Creatorului său. (Cine nu adună cu Mine, risipeşte, spune Iisus în Matei 
12.30). 
Creatorul tuturor elementelor din natură de la lumină la galaxii, de la vânt, maree, câmp electromagnetic, 
la voinţă, este cu siguranţă nu numai o inteligenţă deosebită ci demonstrează şi o înţelepciune deosebită pentru 
că inteligenţa sa a ţinut cont şi de condiţia ca creatura să nu poată face rău creatorului şi nici altor creaturi, 
între limite prestabilite tot de Creator. 
Omul, devenit şi el parţial creator (toate obiectele artificiale, de la ac la staţiile interplanetare, sunt creaţii 
ale omului) are deocamdată doar inteligenţă creatoare, dar nu şi înţelepciune. De aceea este foarte aproape de 
a se distruge pe sine ca specie, sau de a distruge planeta pe care locuieşte. 
 
Este bine să remarcăm acum faptul că dacă vorbim de existenţa evoluţiei nu trebuie să o neglijăm pe cea a 
involuţiei. Desigur nu este vorba de o involuţie a lui Dumnezeu, sau a creaţiei sale în ansamblu, ci de 
involuţia anumitor exemplare sau chiar specii de animale şi plante, inclusiv a unor exemplare umane. 
Involuţia face parte din natură şi este necesară pentru igienizarea ei. Despre aceasta vom vorbi însă în altă 
lucrare.   
Evoluţia se face prin însămânţare şi creştere, iar involuţia prin degenerare, descompunere.  
Natura nu ştie decât să involueze, să descompună, să dizolve, în timp ce sămânţa ştie să crească, să 
genereze un organism folosindu-se de elementele din natură. 
 
Acum, când am clarificat această ideie deosebit de importantă, poate este cazul ca pornind de la aceste 
concluzii să ne revizuim optica şi să reanalizăm tot ceea ce cunoaştem prin prisma acestei descoperiri.  
  
Acum ne putem explica de ce, pornind dintr-o dragoste partizană doar pentru elementele creaţiei pe care le 
cunoaştem, nu mai vedem restul creaţiei, pe care nu-l cunoaştem, dar care există indiferent că nouă ne place 
sau nu, indiferent că vrem sau nu. Din nefericire pentru deştepţii din noi, şi din fericire pentru cei modeşti, 
partea nevăzută a aisbergului este mult mai mare decât partea văzută. De aceea este bine să lăsăm la o parte 
ochelarii de cal atunci când privim lumea şi poate aşa, cândva, Îl vom întâlni şi pe Creatorul ei.   
Acei ochelari de cal sunt păcatele noastre, dintre care, pentru animalul intelectual pe care îl numim în mod 
greşit om, se pare că cel mai mare este orgoliul. Omul adevărat nu este Adam partenerul Evei, pentru că el a 
căzut în păcat. Adam cel dinainte de căderea în păcat, cel care discuta direct cu Dumnezeu, era pur, dar era o 
creatură. De fapt chiar Dumnezeu a constatat că mai are de lucrat la el, după cum spune Biblia (vezi alungarea 
din Rai). 

Omul adevărat este omul căzut în păcat dar ridicat de acolo de Fiul lui Dumnezeu, ca rob, apoi ca slugă, 
apoi ca prieten, apoi ca frate şi în final ca Fiu al lui Dumnezeu, părtaş la opera Tatălui.  
Există însă oameni care vorbesc de faptul că Fiul este şi moştenitor al Tatălui, de parcă Dumnezeu ar muri 
vreodată. Apreciem că este o exprimare greşită pornită probabil tot din orgoliul uman. Unii oameni ar vrea să-
L vadă mort pe Dumnezeu pentru a filozofa după bunul plac (a se vedea Friedrich Nietzsche) sau pentru a-I 
prelua locul în creaţie (politicieni, militari, afacerişti, etc). Nu se gândesc deloc la posibilitatea de a învăţa să 
creeze direct de la Creatorul lor, pentru că nu înţeleg că fără Creatorul lor, ei nici nu ar fi existat. 
 
Mulţumim Creatorului nostru, şi al tuturor lucrurilor din noi şi din afara noastră, că ne-a creat şi ne-a dat 
posibilitatea de a deveni creatori! 
 
Nimic nu poate exista în afara lui Dumnezeu! 
Evoluţia creaţiei divine este singura evoluţie care ar trebui să ne intereseze, pentru că facem parte din ea! 
 
Fie ca oamenii să folosească această şansă în limitele voinţei divine! 
Fie ca oamenii să înţeleagă că fără Creatorul lor nu ar fi existat, iar din moment ce există, dacă nu vor mai 
respecta voinţa divină vor dispare în neant! 
 
Mircea Copoţ, 9.03.2009 
Email: copot_ro@yahoo.com 
 
 
 
Întrebări probabile şi răspunsuri posibile:  
1. A greşit Darwin?  Parţial. Nu a luat în considerare pe Dumnezeu. Dacă ar fi fost alături de Dumnezeu ar 
fi înţeles realitatea creaţiei şi a evoluţiei creaţiei. 
2. Au greşit evoluţioniştii, de după el? Da. Ei nu sunt niciodată alături de Dumnezeu şi tot ce fac este spre 
paguba lor. Ei au luat de bună teoria lui Darwin şi au construit în jurul ei ziduri care să-i separe şi mai mult de 
Dumnezeu. Aceste ziduri sunt argumentele lor. 
3. Au greşit creaţioniştii? Da! Deşi cred în Dumnezeu şi în ideia creaţiei, nu au înţeles-o în profunzimea 
ei, nu s-au documentat şi nu se documentează la zi cu toate descoperirile ştiinţifice reale, care de fapt 
demonstrează tocmai existenţa unei Inteligenţe superioare omului, care a creat tot ce este în natură.  
Mai mult decât atât, unii dintre ei afirmă şi acum că omul nu poate crea nimic, deşi chiar ei folosesc o 
mulţime de creaţii ale oamenilor.   
Au luat de bune textele care afirmă că Dumnezeu a creat lumea deşi este imposibil ca prin scris să poţi 
descrie o realitate profundă. Adevărul se află în profunzimea textelor scrise şi nu în textele propriuzise. Cu 
alte cuvinte nu au meditat, nu s-au rugat suficient să afle adevărul şi au transformat Adevărul real într-o 
dogmă oarbă, care s-a depărtat treptat de realitate şi adevăr. 
Ei s-au luptat pentru aceste dogme combătând nişte teorii ce conţin seminţe de adevăr, în loc să se lupte 
pentru adevăr. Adevărul ne va face liberi spune Iisus şi nu dogmele care sunt limitări artificiale umane, ale 
unor animale intelectuale care cred deja că sunt oameni întregi. Nu s-au comparat niciodată cu omul universal, 
Adam-ul iniţial. 
4.Oare Dumnezeu a limitat posibilităţile creative ale oamenilor doar la crearea de maşini, aparatură, etc? 
Nu! Omul are posibilităţi latente încă nebănuite de ştiinţă şi nici măcar de mulţi creaţionişti. 
 
Alte opinii:  
Tomas Martinez Rodriguez,  MARI MISTERE ALE TRECUTULUI - Civilizaţii străvechi şi enigmele lor, 
Editura Litera Internaţional, 2008: 
p.12  ... concepţia evoluţionistă a fost până acum o iluzie grosolană. 
p.18. După cum am demonstrat, în timpul procesului evolutiv, apar mutaţii de o mare complexitate, în 
intervale scurte de timp. 
p.20. Orice schimbare are nevoie de timp şi, de aceea, apare ca fiind nemaiîntîlnită spontaneitatea cu 
care, în urmă cu 10.000 de ani iau naştere primele societăţi organizate. 

Matei 11.25. În vremea aceea, răspunzând, Iisus a zis: Te slăvesc pe Tine, Părinte, Doamne al cerului şi al 
pământului, căci ai ascuns acestea de cei înţelepţi şi pricepuţi şi le-ai descoperit pruncilor.   
Luca 10.21. În acest ceas, El S-a bucurat în Duhul Sfânt şi a zis: Te slăvesc pe Tine, Părinte, Doamne al 
cerului şi al pământului, că ai ascuns acestea de cei înţelepţi şi de cei pricepuţi şi le-ai descoperit pruncilor. 
Aşa, Părinte, căci aşa a fost înaintea Ta, bunăvoinţa Ta.  22. Toate Mi-au fost date de către Tatăl Meu şi 
nimeni nu cunoaşte cine este Fiul, decât numai Tatăl, şi cine este Tatăl, decât numai Fiul şi căruia voieşte 
Fiul să-i descopere.   
 
